b'\n_START_ARTICLE_\nE. A. Smith\n_START_PARAGRAPH_\nE.A. Smith AS er et norsk handelsselskap som eier de \xc3\xb8vrige selskaper i konsernet Smith-gruppen. Det har hovedkontor i Trondheim._NEWLINE_Firmaet ble grunnlagt i 1869 av grosserer Elias Anton Smith (1842\xe2\x80\x931912), som via sin far Peter H\xc3\xb8eg Smith (1813\xe2\x80\x931881) ble syvende generasjons handelsmenn i familien Smith. Gjennom sin mor Marie Severine Cappelen (1814\xe2\x80\x931900) og sin farmor Karen von Cappelen var han etterkommer etter Cappelen-slekten._NEWLINE_Fra begynnelsen var forretningsdriften konsentrert om handel med jern og jernvare, olje- og farvevarer samt sement og smikull. Disse varene skulle bli firmaets hovedinteresse gjennom \xc3\xa5rene. Elias Anton Smiths forretning blomstret og ble kjent b\xc3\xa5de blant byens publikum og i en st\xc3\xb8rre kundekrets i distriktene i Tr\xc3\xb8ndelag og i Nord-Norge._NEWLINE_Det er i dag et av landets eldste handelsforetak. Firmaet eies og drives fortsatt av hans etterkommere, idag av Trond Reinertsen som konsernsjef. Det er etablert i store deler av landet, og er leverand\xc3\xb8r av st\xc3\xa5l, metaller, byggevarer, trelast, armering og verkt\xc3\xb8y med kundetilpassede service- og logistikkonsepter. Hovedbasen er fortsatt i Trondheim med fellesfunksjonene finans, regnskap, inkasso, l\xc3\xb8nn og IT-tjenester for hele Smith-gruppen.'